2003/380/EY: Komission päätös, tehty 22 päivänä toukokuuta 2003, neuvoston direktiiviä 64/433/ETY koskevan poikkeuksen myöntämisestä Ruotsille ja tuoreen lihan leikkaamisessa noudatettavista vastaavista terveysvaatimuksista (ETA:n kannalta merkityksellinen teksti) (tiedoksiannettu numerolla K(2003) 1635)



Virallinen lehti nro L 131 , 28/05/2003 s. 0018 - 0019



Komission päätös, tehty 22 päivänä toukokuuta 2003, neuvoston direktiiviä 64/433/ETY koskevan poikkeuksen myöntämisestä Ruotsille ja tuoreen lihan leikkaamisessa noudatettavista vastaavista terveysvaatimuksista (tiedoksiannettu numerolla K(2003) 1635) (ETA:n kannalta merkityksellinen teksti) (2003/380/EY) EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon terveyttä koskevista ongelmista yhteisön sisäisessä tuoreen lihan kaupassa 26 päivänä kesäkuuta 1964 annetun neuvoston direktiivin 64/433/ETY(1), sellaisena kuin se on viimeksi muutettuna direktiivillä 95/23/EY(2), ja erityisesti sen 13 artiklan, sekä katsoo seuraavaa: (1) Neuvoston direktiivin 72/462/ETY(3), sellaisena kuin se on viimeksi muutettuna asetuksella (EY) N:o 1452/2001(4), 18 artiklan 3 kohdan mukaisesti 28 tammikuuta 1991 tehdyllä päätöksellä sallittiin naudan- ja sianruhojen leikkaaminen lämpiminä erityisten vaatimusten täyttyessä tietyissä laitoksissa Ruotsissa. (2) Ruotsi liittyi yhteisöön 1 tammikuuta 1995. Tästä syystä direktiivi 72/462/ETY ei enää tarjoa asianmukaista oikeusperustaa päätökselle sallia lihan leikkaaminen lämpimänä. Näin ollen olisi tehtävä uusi, direktiiviin 64/433/ETY perustuva päätös. (3) Ruotsin viranomaiset esittivät 15 heinäkuuta 2002 päivätyssä kirjeessä komissiolle pyynnön, joka koskee poikkeuksen myöntämistä direktiivin 64/433/ETY liitteessä I olevan 46 kohdan d alakohdasta tuoreen naudan- ja sianlihan leikkaamisen osalta. Pyynnössä ehdotetaan terveysvaatimuksia, jotka vastaavat kyseisessä direktiivikohdassa vahvistettuja vaatimuksia. (4) Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän tiedekomitean lausunnon mukaiset, ON TEHNYT TÄMÄN PÄÄTÖKSEN: 1 artikla Poiketen siitä, mitä direktiivin 64/433/ETY liitteessä I olevan 46 kohdan d alakohdassa säädetään, Ruotsi voi sallia tuoreen naudan- ja sianlihan leikkaamisen tämän päätöksen liitteessä vahvistettujen vaatimusten mukaisesti. 2 artikla Tämä päätös on osoitettu kaikille jäsenvaltioille. Tehty Brysselissä 22 päivänä toukokuuta 2003. Komission puolesta David Byrne Komission jäsen (1) EYVL 121, 29.7.1964, s. 2012/64. (2) EYVL L 243, 11.10.1995, s. 7. (3) EYVL L 302, 31.12.1972, s. 28. (4) EYVL L 198, 21.7.2001, s. 11. LIITE Naudan- ja sianruhojen leikkaamista koskevat erityiset vaatimukset 1. Sen jälkeen kun teurastustiloista tulevat ruhot on jäähdytetty jäähdyttämöissä, joiden jäähdytyslaitteista tulevan ilman lämpötila on sellainen, että naudanruhot voidaan jäähdyttää +7 °C:n sisälämpötilaan 48 tunnin kuluessa ja sianruhot 20 tunnin kuluessa, ruhot kuljetetaan leikkaamoon, jonka lämpötila on enintään +12 °C ja joka sijaitsee samassa rakennusryhmässä kuin jäähdyttämöt. 2. Liha siirretään yhdellä kerralla. 3. Ruhot tuodaan leikkaamoon ja luut poistetaan ennen kuin ruhot ovat saavuttaneet +7 °C:n sisälämpötilan, jos ne leikataan naudanruhojen ollessa kyseessä 48 tunnin kuluessa ja sianruhojen ollessa kyseessä 20 tunnin kuluessa teurastuksen päättymisestä. 4. Lihan jatkojäähdytys aloitetaan viimeistään 60 minuutin kuluttua lihan tuomisesta leikkaamoon. 5. Liha kuljetetaan asianmukaisiin jäähdyttämöihin välittömästi leikkaamisen ja pakkaamisen jälkeen.